
2012. május 17-én tartandó munkaterv szerinti ülésére

8. napirendhez

Tárgy:
A helyben tiltott, közösségellenes magatartások jogkövetkezményeiről szóló önkormányzati rendelet megalkotása
Tisztelt Képviselő-testület!
Az Országgyűlés elfogadta a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvényt, mely megszüntette az Országgyűlésen kívül más szervek – köztük az önkormányzatok – azon jogát, hogy szabálysértési tényállást rendeletben határozzanak meg.

A 2012. április 15-én hatályba lépett új szabálysértési törvény 254. § (2) bekezdése előírja, hogy az önkormányzatok 2012. május 31-ig kötelesek hatályon kívül helyezni az önkormányzati rendeletben meghatározott szabálysértési rendelkezéseket. Ez azt jelenti, hogy a helyi rendeletekben jelenleg szereplő szabálysértési rendelkezéseket 2012. június 1. napjától nem lehet alkalmazni.
Ez azonban nem jelenti a jövőben ezeket az eddig tiltott magatartásokat ne lehetne szankcionálni, erre azonban innentől nem a szabálysértési, hanem az új önkormányzati törvény ad lehetőséget. A Magyarország helyi önkormányzatairól szóló 2011. évi CLXXXIX. törvény 51. § (4) bekezdése szerint a helyi önkormányzat képviselő-testülete önkormányzati rendeletben meghatározhat tiltott, közösségellenes magatartásokat. A helyi önkormányzat képviselő-testülete e magatartás elkövetőjével szemben önkormányzati rendeletben ötvenezer forintig terjedő helyszíni bírság, illetve százötvenezer forintig terjedő közigazgatási bírság kiszabását rendelheti el, amely az önkormányzat saját bevételét képezi.
A törvény 143. § (4) e) pontja felhatalmazza a helyi önkormányzat képviselő-testületét, hogy rendeletben határozza meg a kirívóan közösségellenes magatartásokat, valamint a magatartás elkövetőjével szembeni pénzbírság kiszabásának szabályait.

A fenti rendelkezések nyomán a hatályon kívül helyezésre kerülő szabálysértési rendelkezések helyett indokolt meghatározni azon tiltott, közösségellenes magatartásokat, melyek szankcionálásával az önkormányzat a település rendjét, a békés egymás mellett élést biztosítja. Ezen közösségellenes magatartások helyi szinten való szankcionálása szükséges ahhoz, hogy a helyi rendeletekben foglaltakat az önkormányzat betartathassa a településen élő, tevékenykedő polgárokkal. Ezek a cselekmények nem minősülnek    bűncselekménynek, szabálysértésnek, illetve más országos szinten szabályozott jogszabály sem rendeli őket szankcionálni.

A tiltott, kirívóan közösségellenes magatartások esetén alkalmazandó közigazgatási bírságolási hatáskör az új Ötv. alapján a jegyzőre is átruházható.
A tiltott, kirívóan közösségellenes magatartás miatt közigazgatási hatósági eljárásnak van helye, az eljárás lefolytatására a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell alkalmazni. 
Kérem a Tisztelt Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen!

Sülysáp, 2012. május 10.

Horinka László s.k.

polgármester
MELLÉKLET

Sülysáp Nagyközség Önkormányzata Képviselő-testületének

…/2012. (...) önkormányzati rendelettervezete
a helyben tiltott, közösségellenes magatartások jogkövetkezményeiről
Sülysáp Nagyközség Önkormányzatának Képviselő-testülete az Alaptörvény 32. cikk (2) bekezdésével, a helyi önkormányzatokról szóló 1990. évi LXV. törvény 8. § (1) és 16. § (1) bekezdésével, a Magyarország helyi önkormányzatairól szóló 2011. évi CLXXXIX. törvény 143. § (4) e) pontja, valamint a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 254. § (2) bekezdésével kapott felhatalmazással és feladatkörében a következőket rendeli el:

1. Általános rendelkezések
(1) E rendelet célja a Sülysáp Nagyközség közigazgatási területén tiltott, kirívóan közösségellenes magatartásnak minősített tényállás fennállása esetén alkalmazandó jogkövetkezmények és eljárási szabályok megállapítása.

(2) E rendelet alkalmazásában tiltott, közösségellenes magatartás (a továbbiakban: jogellenes magatartás) az a – szabálysértésnek vagy bűncselekménynek nem minősülő – tevékenyég vagy mulasztás, amely a közösségi együttélés szabályaival ellentétes, és amelyet Sülysáp Nagyközség Önkormányzatának Képviselő-testülete rendelettel tiltott, közösségellenes magatartásnak minősít.
(3) E rendelet területi hatálya Sülysáp Nagyközség közigazgatási területére terjed ki.
(4) E rendelet személyi hatálya a Sülysáp Nagyközség közigazgatási területén tartózkodó természetes és jogi személyre terjed ki. 
(5) E rendelet nem alkalmazható azon jogellenes magatartások esetén, amelyeket magasabb szintű jogszabály büntetni rendel.
2. Jogkövetkezmények és eljárási szabályok
(6) Jogellenes magatartás elkövetőjével szemben – önkormányzati rendelet ettől eltérő rendelkezése hiányában – ötvenezer forintig terjedő helyszíni bírság, illetve százötvenezer forintig terjedő közigazgatási bírság szabható ki, akár ismételten is.
(7) A bírság összegét úgy kell megállapítani, hogy annak mértéke 
a) igazodjék a cselekmény súlyához,

b) legyen tekintettel az elkövető személyi (családi és szociális) körülményeire, amennyire azt az eljárás során rendelkezésre álló adatok megalapozzák,
c) bírjon megfelelő visszatartó erővel a további jogsértések elkerülése érdekében.

(8) Az igazgatási bírság mértékének meghatározásakor érvényesíteni kell a fokozatosság és arányosság követelményét is, vagyis magasabb összegű bírság kiszabása csak igen súlyos cselekmény vagy ismételt elkövetés esetén indokolt.
(9) A kiszabott igazgatási bírságot az erről szóló hatósági döntés jogerőre emelkedésétől számított 15 napon belül kell megfizetni az önkormányzat bírság bevételi számlájára.

(10) A közigazgatási bírság kiszabása mellőzhető, ha 
a) az elkövetett jogsértés annak körülményeire tekintettel csekély súlyú,

b) a jogellenes magatartás első alkalommal róható fel az elkövető terhére, valamint 
c) a pénzbírság mellőzésével is biztosítható a kellő visszatartó erő a további jogsértésektől.
(11) Az e rendelet hatálya alá tartozó jogellenes magatartás esetén – a közterület​-felügyelő, más hatóság, hatósági személy jelzése vagy lakossági bejelentés alapján – a hatáskör jogosultja hivatalból köteles eljárni.
(12) Az e rendelet szerinti közigazgatási bírság kiszabásával és a hozzá kapcsolódó közigazgatási eljárás lefolytatásával kapcsolatos jogköröket – átruházott hatáskörben – a jegyző gyakorolja.

(13) Tettenérés, egyértelmű tényállás és a jogellenes magatartásnak a jogsértő személy általi elismerése esetén a közterület-felügyelő helyszíni bírság kiszabására jogosult.

(14) A (3) bekezdésben foglalttól eltérő esetben közigazgatási eljárást kell lefolytatni, mely során a közigazgatási hatósági eljárás és szolgáltatás általános szabályairól szóló törvény szabályait kell megfelelően alkalmazni. 
(15) Az eljárást lezáró határozatban – a közigazgatási bírság kiszabásának mellőzése esetén is – fel kell hívni az elkövetőt, hogy a jövőben tartózkodjon hasonló cselekmények elkövetésétől, tartsa be a jogszabályokat és a közösségi együttélés szabályait, valamint tájékoztatni kell az ismételt elkövetés lehetséges jogkövetkezményéről. A határozat indokolásában pedig rögzíteni kell a bírság összegének mértékét megalapozó mérlegelési szempontokat.

(16) Nincs helye felelősségre vonásnak, ha a jogellenes magatartás tanúsítása óta hat hónap eltelt (elévülés).

3. Vegyes, átmeneti és záró rendelkezések
(17) E rendelet 2012. május 31-én lép hatályba, rendelkezéseit a hatálybalépését követően elkövetett, a rendelet hatálya alá tartozó jogellenes magatartás esetén kell alkalmazni. A (3) bekezdés a hatálybalépést követő napon hatályát veszti.
(18) Az e rendelet hatályba lépése előtt, önkormányzati rendeletben foglalt szabálysértési tényállás alapján indított szabálysértési eljárás megszüntetése esetén e rendelet alapján – az elévülési idő figyelembe vételével – közigazgatási eljárás indítható. 

(19) E rendelet hatálybalépésével egyidejűleg 
a) a Sülysáp Nagyközség Önkormányzatának címeréről és zászlajáról szóló 15/1997.(IX. 29.) önkormányzati rendelet 7. §-a,

b) a temető rendjének szabályozásáról szóló 10/2003. (X. 27.) önkormányzati rendelet 16. §-a,

c) a vásárok és piacok tartásáról szóló 15/2004. (VII. 12.) önkormányzati rendelet 24. §-a,

d) az állattartás helyi szabályairól szóló 6/2008. (III. 17.) önkormányzati rendelet 33. §-a,

e) a köztisztaság fenntartásáról, valamint a zöldterület és parkfenntartásról szóló 8/2009. (X. 15.) számú rendelet 24. §-a,

f) a közterületek használatának rendjéről és feltételeiről szóló 7/2010. (IV. 1.) önkormányzati rendelet 19. §-a,

g) az építészeti örökség helyi védelméről és támogatási rendszeréről szóló 26/2010. (XII. 28.) önkormányzati rendelet 15. §-a,

h) a települési szilárd hulladék kezeléséről szóló 16/2011. (X. 4.) önkormányzati rendelet 13. §-a, valamint

i) a települési folyékony hulladék kezelésével kapcsolatos kötelező helyi közszolgáltatásról szóló 19/2011. (XI. 10.) önkormányzati rendelet 13. §-a
helyébe a következő rendelkezés lép:

E rendeletben foglalt előírások megsértése – magasabb szintű jogszabály eltérő rendelkezésének hiányában – helyben tiltott, közösségellenes magatartásnak minősül, amely a helyben tiltott, kirívóan közösségellenes magatartások jogkövetkezményeiről szóló önkormányzati rendeletben foglaltak szerint százötvenezer forintig terjedhető közigazgatási bírsággal sújtható.
Sülysáp, 2012. május 17.

Horinka László
Tóth Krisztina



polgármester
jegyző




Kihirdetési záradék

A rendelet a mai napon kihirdetésre került.

Sülysáp, 2012. május 


Tóth Krisztina 



jegyző

